Súradnice: 48°08′26″S 17°07′24″V﻿ / ﻿48,140556°S 17,123333°V﻿ / 48.140556; 17.123333

**Eurovea City** je marketingový názov novej mestskej štvrte na pomedzí bratislavských mestských častí Staré Mesto a Ružinov a súčasť nového centra mesta. Ide o komplex obytných, kancelárskych a obchodných developerských projektov v Bratislave a súvisiacich verejných priestorov, ktoré realizuje spoločnosť J&T Real Estate. Nachádza sa na nábreží Dunaja, v oblasti tzv.  bratislavského downtownu, čiže novej štvrte výškových budov medzi Starým mostom, Mostom Apollo, Šafárikovým námestím, Dostojevského radom a Landererovou ulicou.

Názov dostala štvrť podľa polyfunkčného komplexu Eurovea z roku 2010. Okrem pôvodnej zástavby v podobe Tower 115 (104 m), novej budovy Slovenského národného divadla, budovy Ministerstva vnútra SR a národnej kultúrnej pamiatky Sklad č. 7 je táto časť mesta tvorená hlavne novým developmentom v podobe komplexov budov Panorama Towers (112 m), Pribinova 19, Landererova 12, Pribinova 4-6-10 a ďalších.

Eurovea City obsahuje spolu 1 470 bytov, 285 000 m² administratívnych priestorov, 95 000 m² obchodných prevádzok vrátane nákupného strediska Eurovea Galleria a viac ako 120 kaviarní, barov a reštaurácií. Pracuje tu 40 000 zamestnancov a novú štvrť navštívi viac ako 65 000 ľudí denne. Mesto plánuje v tomto území výstavbu električkovej trate, ktorá prepojí Šafárikovo námestie a Ružinovskú radiálu. Po dokončení bude Eurovea City obsahovať aj výškovú budovu Eurovea Tower (168m), prvý mrakodrap na území Slovenska.

Eurovea II vo výstavbe
 Eurovea Riverside vo výstavbe

Poloha
------

Územie Eurovea City je ohraničené zo západu Starým mostom, z juhu riekou Dunaj, z východu mostom Apollo a zo severu Landererovou ulicou. Zo západu hraničí s pôvodným centrom mesta, zo severu hraničí s druhou časťou nového bratislavského downtownu s pracovným názvom Zóna Chalupkova a z východu hraničí s areálom Prístavu Bratislava. Eurovea City sa nachádza čiastočne v mestskej časti Staré Mesto (časť Dunajská) a čiastočne v mestskej časti Ružinov (časť Nivy).

História
--------

Územie ležalo v minulosti východne od mestských hradieb a bývalo zaplavované neregulovanou riekou Dunaj. Aj vďaka jej neskoršej regulácii sa sem mohol rozšíriť mestský prístav, ktorý v týchto miestach zažil najväčší rozmach tesne po rozpade Rakúsko-Uhorska. Prístav zabezpečoval značnú časť prepravy tovaru z Československa a Viedne cez Budapešť do krajín Balkánu. Okrem žeriavov, železničných vlečiek na prekládku tovarov rôzneho druhu tu bolo množstvo menších technických či administratívnych budov. V tejto časti areálu prístaviska sa v auguste 1921 uskutočnil prvý tzv. Orientálny veľtrh, na ploche približne 1 500 štvorcových metrov prezentoval svoje výrobky takmer rovnaký počet vystavovateľov.

Na konci 19. storočia bolo územie dnešného Eurovea City silne industrializované, zasahoval sem areál ropnej rafinérie Apollo. Územie bolo bombardované spojeneckým letectvom v závere Druhej svetovej vojny, postupne stratilo ekonomický význam, začalo upadať a zmenilo sa na brownfield. V západnej časti sa nachádzala vozovňa verejnej dopravy. V 90. rokoch 20. storočia sa stala v Bratislave známou krčma a divadlo Stoka, sídliaca na Pribinovej ulici. V priestore komplexu Eurovea a Skladu č. 7 stáli kulisy, v ktorých sa v roku 2001 nakrúcali časti minisérie Povstanie (Uprising) režiséra Jona Avneta.

Popis
-----

Eurovea City je marketingový názov novej časti Bratislavy, ktorá prebrala rolu rozšíreného spoločenského a kultúrneho centra mesta. Jej nábrežná promenáda prepojila a rozšírila staromestské nábrežie popod Starý most smerom k mostu Apollo. Eurovea City kombinuje administratívne, rezidenčné a obchodné funkcie s mestotvornými prvkami, občianskou vybavenosťou a verejnými priestormi. Vyznačuje sa modernou architektúrou a výškovými budovami, niekoľko z nich s výškou viac ako 100 metrov. Po dokončení sa tu bude nachádzať Eurovea Tower, prvý mrakodrap v meste.

Na malej ploche je tu sústredené množstvo nadštandardných administratívnych priestorov a Eurovea City je sídlom spoločností ako sú Johnson Control International, Pfizer Slovensko, Lenovo Slovakia, SWAN a SWAN Mobile. Sídlia tu organizácie ako sú Ministerstvo vnútra SR, Slovenské národné divadlo, Dopravný podnik Bratislava a Európsky orgán práce (ELA).
Nové verejné priestory v Eurovea City dizajnuje ateliér renomovanej katalánskej architektky Beth Galí BB+GG. Centrom mestskej štvrte je námestie M. R. Štefánika.

### Námestie M. R. Štefánika

Námestie M. R. Štefánika
Námestie M. R. Štefánika sa nachádza v priestore pred novou budovou Slovenského národného divadla. Je otvorené smerom k Dunaju a z dvoch ďalších strán je ohraničené budovami prvej fázy komplexu Eurovea. Na námestí sa nachádza Pamätník československej štátnosti s bronzovou sochou leva, ktorý stál do roku 2007 pred hlavnou budovou Slovenského národného múzea a socha generála Milana Rastislava Štefánika v nadživotnej veľkosti, vytvorená podľa originálu od Bohumila Kafku, ktorý stál do roku 1954 na námestí Ľ. Štúra. Na námestí sa konajú kultúrne, športové a spoločenské akcie, v zime je tu umiestnené verejné klzisko.

### Nábrežná promenáda

Súčasťou Eurovea City je aj rozsiahla pešia nábrežná promenáda, ktorá nadväzuje na staromestské nábrežie pod Starým mostom. V prvej fáze bola v roku 2010 vybudovaná protipovodňová ochrana a 25 000 m² nábrežnej promenády, ktorú developer následne odovzdal mestu Bratislava. Po dokončení bude promenáda pokračovať od budovy Skladu č. 7 až po most Apollo, pričom dôležitým prvkom projektu je aj zámer socializácie a urbanizácie priestoru pod Mostom Apollo prostredníctvom nových športovísk.

### Panorama Park

V roku 2017 bol otvorený nový bratislavský park s názvom Panorama Park, nachádzajúci sa na ploche vymedzenej budovami Tower 115, Panorama Towers a Pribinova 19. Malý park pozostáva z plazy a parkovej úpravy, nachádzajú sa tu terasy reštaurácií a detské ihrisko. Nachádza sa tu Fontána v Panorama Parku inšpirovaná Diana Memorial Fountain v Londýne.

### Sklad č. 7

Národnú kultúrnu pamiatku postavili v 20. rokoch 20. storočia ako budovu skladu pre potreby bratislavského prístavu. Palácová stavba vo funkcionalistickom štýle má rovnú strechu, nad ktorú sa týčia tri vežičkové nadstavce. V roku 2007 bol exteriér budovy kompletne zrekonštruovaný a bola premenená na multifunkčný kultúrno-spoločenský priestor. V roku 2019 bol predstavený plán na vybudovanie prevádzok občianskej vybavenosti a mini-pivovaru v parteri budovy v rámci rekonštrukcie jej interiéru.

### Nová budova Slovenského národného divadla

Nová budova SND
Nové sídlo Slovenského národného divadla bolo otvorené v roku 2007. Postmoderná budova sa stavala v rokoch 1986-2007 podľa návrhu Petra Bauera, Martina Kusého a Pavla Paňáka. Budova pozostáva z dvoch objektov - činohernej sály a sály pre operu a balet. Sály sú natočené pod uhlom 45˚, v strede medzi nimi sa nachádza sála štúdia. Celková podlahová plocha budovy divadla je 46 776 m². Spoluautormi interiéru sú Eduard Šutek a Alexandra Kusá.

### Eurovea

Eurovea je obchodný, administratívny a rezidenčný komplex, ktorý tvorí jadro bratislavskej veľkomestskej obchodnej štvrte (city). Komplex je rozdelený na dve fázy, prvá bola dokončená v roku 2010, druhá je vo výstavbe. Prvá fáza predstavovala najväčší stavebný projekt v strednej Európe a priniesla nadštandardné byty a kancelárske priestory, päťhviezdičkový hotel Sheraton Bratislava, nákupné centrum Eurovea Galleria a nové verejné priestory. Druhá fáza prinesie rozšírenie Eurovea Galleria, nové byty a administratívne priestory, prvý slovenský mrakodrap Eurovea Tower, rozšírenie nábrežnej promenády, parky a športoviská. Rozšíri sa aj ponuka reštaurácií, kaviarní, kinosál a možností kultúrneho vyžitia.

### Panorama Towers

Panorama Towers
Panorama Towers tvoria dve 33-poschodové, 112 metrov vysoké veže trojuholníkového pôdorysu umiestnené na spoločnej mohutnej podnoži. Do roku 2020 to boli najvyššie obytné budovy na Slovensku. Nachádza sa tu 606 rezidencií a súčasťou komplexu sú aj administratívne priestory a prevádzky občianskej vybavenosti v parteri budovy. Výstavba prebiehala v rokoch 2013-2016. Autorom konceptu je španielsky architekt Ricardo Bofill. Budova získala architektonickú cenu Stavba roka 2016.

### Ďalšie významné budovy

* Budova Ministerstva vnútra SRBudova Ministerstva vnútra SR
* Hotel SheratonHotel Sheraton
* Tower 115Tower 115
* Landererova 12Landererova 12
* Pribinova 4-6-10Pribinova 4-6-10

### Vo výstavbe

* Pribinova X, administratíva, 9 poschodí, plánované dokončenie: 2022
* Pribinova Y, administratíva, 15 poschodí, plánované dokončenie: 2022
* Eurovea Riverside, byty, 7 poschodí, plánované dokončenie: 2023
* Eurovea Tower, byty, 45 poschodí, plánované dokončenie: 2023
* Ganz House, polyfunkčný - administratíva aj byty, 9 poschodí, plánované dokončenie: 2024
* East Tower (106 m), administratíva, 25 poschodí, plánované dokončenie: 2024

Galéria
-------

* EuroveaEurovea
* Sklad číslo 7Sklad číslo 7
* Nábrežná promenádaNábrežná promenáda
* Schody na Námestí M. R. ŠtefánikaSchody na Námestí M. R. Štefánika
* Kaviarne a reštaurácie na promenádeKaviarne a reštaurácie na promenáde
* Výstavba Eurovea IVýstavba Eurovea I

Referencie
----------

1. 1 2   Výhľad zo Slavína spred 50 rokov: Koľko výškových budov uvidíte z rovnakého miesta dnes?. *Bratislavské noviny* (Bratislava: NIVEL PLUS), 2020-05-25. Dostupné online [cit. 2020-07-29]. ISSN 1336-362X.
2. ↑   *Eurovea City* [online]. J&T REAL ESTATE, [cit. 2020-07-25]. Dostupné online.
3. ↑  Mesto Bratislava. *Električka v Novom centre* [online]. Mesto Bratislava, [cit. 2020-07-25]. Dostupné online.
4. ↑  POLÁŠ, Martin. Eurovea City má finálnu podobu, hotová bude v roku 2023. Pozrite si nové vizuály. *etrend.sk* (Bratislava: News and Media Holding), 2019-04-23. Dostupné online [cit. 2020-07-29]. ISSN 1336-2674.
5. ↑   *Eurovea Tower prekoná slovenské rekordy, zoznámte sa s jej prvenstvami* [online]. J&T REAL ESTATE, 2020-04-29, [cit. 2020-07-29]. Dostupné online.
6. 1 2 3  OSVALDOVÁ, Lucia. Okrem električky aj farebný mestský bulvár, developer ukázal novú bratislavskú štvrť Eurovea City. *dennikn.sk* (Bratislava: N Press), 2018-09-28. Dostupné online [cit. 2020-07-29]. ISSN 1339-844X.
7. ↑  Urabizmus a výstavba. Desať rokov EUROVEA: Od orientálneho veľtrhu po modernú mestskú štvrť. *Bratislavský Kuriér* (Bratislava: Staromešťan), 2020-04-05. Dostupné online [cit. 2021-07-25].
8. ↑  Gubčo. Novinky z Eurovea City. *www.yimba.sk* (Bratislava), 2020-08-27. Dostupné online [cit. 2021-07-25].
9. ↑  SITA. Rozhodnuté! Landererova 12 bude sídlom Európskeho orgánu práce (ELA). *dennikn.sk* (Bratislava), 2019-06-13. Dostupné online [cit. 2021-07-25].
10. ↑  TASR. Ružinov bude mať Námestie M. R. Štefánika. *Denník SME* (Bratislava: Petit Press), 2010-01-26. Dostupné online [cit. 2021-07-25].
11. ↑  SITA. Mesto otvára novú mestskú štvrť Eurovea. *SME Bratislava* (Bratislava: Petit Press), 2010-04-24. Dostupné online [cit. 2021-07-26].
12. ↑  TASR. Takto vyzerá nový park Panorama, ktorý dnes sprístupnili verejnosti. *Bratislavské noviny* (Bratislava), 2017-10-19. Dostupné online [cit. 2021-07-25].
13. ↑  Ing. Juraj Púchlo. *Stavba roka 2016 Panorama City nesie fasádne elementy Schüco* [online]. Archinfo, [cit. 2020-07-26]. Dostupné online.
14. ↑   *East Tower & Congress* [online]. yimba.sk, [cit. 2020-07-29]. Dostupné online.

Pozri aj
--------

* Eurovea
* Galleria Eurovea
* Nové Nivy
* Sky Park

Externé odkazy
--------------

* Oficiálne stránky projektu